Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 728/2002 Z. z., ktorým sa vydáva colný sadzobník. 

Dôvodom predloženej úpravy je okrem technických úprav potreba zmeny a doplnenia prílohy č. 10 a 11, ktorých obsahom sú preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou Slovenskej republiky. 

	Zmeny sa týkajú preferenčných colných sadzieb na dovoz tovaru z Chorvátskej republiky a sú zakotvené v Dohode o prístupe Chorvátskej republiky k Stredoeurópskej dohode o voľnom obchode. Táto dohoda upravuje vzájomné poskytovanie poľnohospodárskych koncesií medzi Slovenskou republikou a Chorvátskom, čo sa premietne v  preferenčných colných sadzbách aj v rámci colných kvót. Vláda Slovenskej republiky ju schválila uznesením č. 1218 zo 6. novembra 2002. 

	Nakoľko zámerom tohto materiálu je verejné sprístupnenie už vládou Slovenskej republiky schválených a  predbežne vykonávaných preferenčných colných sadzieb prostredníctvom nariadenia vlády Slovenskej republiky publikovaného v Zbierke zákonov Slovenskej republiky, nepredpokladá sa žiadny vplyv nariadenia na štátny rozpočet. 

	Predkladaný materiál nemá finančný, ekonomický, environmentálny vplyv ani vplyv na zamestnanosť.